คำกล่าวรายงาน

**การอบรม “ระบบบริหารงานบำรุงทาง (TPMS)”**

**โครงการปรับปรุงโปรแกรมบริหารงานบำรุงทาง (TPMS)**

เรียน ท่านผู้อำนวยการสำนักบริหารบำรุงทาง

ในนามของคณะผู้จัดการอบรม กระผม ขอขอบคุณท่านผู้อำนวยการสำนักบริหารบำรุงทาง ที่ได้ให้เกียรติมาเป็นประธานเปิดการอบรม เพื่อนำเสนอและสรุปผลการดำเนินงานโครงการ ในวันนี้

 สำหรับการอบรมในวันนี้เป็นการอบรมตามโครงการ “ปรับปรุงโปรแกรมบริหารงานบำรุงทาง (TPMS)” โดยมีสถาบันการขนส่ง จุฬาลงกรณ์มหาวิทยาลัย เป็นที่ปรึกษาโครงการ ซึ่งโครงการดังกล่าวมีวัตถุประสงค์หลัก 4 ประการ ประการที่หนึ่ง เพื่อปรับปรุงข้อมูลพื้นฐาน และสอบเทียบแบบจำลองต่างๆ ในโปรแกรมบริหารงานบำรุงทาง (TPMS) ให้มีความเป็นปัจจุบัน ประการที่สอง เพื่อปรับปรุงโปรแกรมบริหารงานบำรุงทาง (TPMS) ให้สามารถตอบสนองความต้องการของผู้ใช้งาน ในการวิเคราะห์ด้วยรูปแบบและเงื่อนไขต่างๆ และมีความยืดหยุ่นสามารถปรับเปลี่ยน
ตัวแปรต่างๆ ได้ ประการที่สาม เพื่อศึกษา และแนะนำปัจจัยตลอดจนหลักเกณฑ์ต่างๆ สำหรับใช้ในการเลือกวิธีการซ่อมบำรุง ที่เหมาะสมกับข้อมูลในปัจจุบันที่มีการสำรวจข้อมูล และมีการเชื่อมโยงข้อมูลจากระบบอื่นๆ ของกรมทางหลวง ประการสุดท้าย เพื่อวิเคราะห์ความต้องการงบประมาณ
บำรุงทางของกรมทางหลวง โดยใช้ข้อมูลล่าสุดในฐานข้อมูลกลางงานบำรุงทาง และ แบบจำลองต่างๆ ในโปรแกรมบริหารงานบำรุงทาง (TPMS) เพื่อพิจารณาความถูกต้องและเหมาะสมของแบบจำลองต่างๆ ที่ได้ทำการปรับปรุง

 บัดนี้ การดำเนินงานดังกล่าวเสร็จสมบูรณ์แล้ว จึงได้มีการจัดการอบรมในวันนี้ขึ้น เพื่อให้ท่านผู้มีเกียรติทางด้านงานโครงสร้างพื้นฐาน พร้อมทั้งผู้บริหารและบุคลากรของกรมทางหลวง ได้เข้ามารับการอบรมเกี่ยวกับระบบบริหารงานบำรุงทาง ซึ่งในวันนี้มีผู้เข้าร่วมการอบรมจำนวนกว่า 60 ท่าน

 ในโอกาสนี้ กระผมขอเรียนเชิญผู้อำนวยการสำนักบริหารบำรุงทาง ขึ้นกล่าวเปิดการอบรม “ระบบบริหารงานบำรุงทาง (TPMS)” ในวันนี้ ขอบคุณครับ